b'\n_START_ARTICLE_\nHetman\n_START_PARAGRAPH_\nHetman je politi\xc4\x8dni naslov iz Srednje in Vzhodne Evrope, ki so ga v preteklosti podeljevali voja\xc5\xa1kim poveljnikom._NEWLINE_Na Poljskem in v Veliki litovski kne\xc5\xbeevini, ki sta od leta 1569 do 1795 tvorili poljsko-litovsko Republiko obeh narodov, je bil od 15. do 18. stoletja hetman za kraljem drugi najvi\xc5\xa1ji voja\xc5\xa1ki poveljnik._NEWLINE_V velikem delu zgodovine Kne\xc5\xbeevine Moldavije je bil hetman (romunsko hatman) za vojvodo drugi najvi\xc5\xa1ji voja\xc5\xa1ki polo\xc5\xbeaj v dr\xc5\xbeavi._NEWLINE_Hetman je bil najvi\xc5\xa1ji voja\xc5\xa1ki polo\xc5\xbeaj tudi v ukrajinskih hetmanatih, Zaporo\xc5\xa1ki Se\xc4\x8di (1649\xe2\x80\x931764) in Ukrajinski dr\xc5\xbeavi (1918). Naslov hetman (ukrajinsko \xd0\xb3\xd0\xb5\xd1\x82\xd1\x8c\xd0\xbc\xd0\xb0\xd0\xbd) so od 16. stoletja uporabljali ukrajinski kozaki in v 15. stoletju v husitskih vojnah \xc4\x8cehi (\xc4\x8de\xc5\xa1ko hejtman). V sodobni \xc4\x8ce\xc5\xa1ki je hejtman naziv voljenega guvernerja regije (\xc4\x8de\xc5\xa1ko kraj).\n_START_SECTION_\nEtimologija\n_START_PARAGRAPH_\nEna od teorij trdi, da beseda hetman izhaja iz zgodnje visokonem\xc5\xa1ke besede Heubtmann (sodobno nem\xc5\xa1ko Hauptmann), sestavljene iz besed Heubt \xe2\x80\x93 glavni in Mann \xe2\x80\x93 mo\xc5\xbe. Hauptmann je bil v srednjem veku voja\xc5\xa1ki naziv, po imenu primerljiv s sodobnim stotnikom, po vsebini pa s sodobnim generalom. Domneva se, da je naziv pri\xc5\xa1el na vzhod preko \xc4\x8de\xc5\xa1kega jezika.\n_START_SECTION_\nHetman na Poljskem in v Litvi\n_START_PARAGRAPH_\nNa Poljskem se je naslov hetman velike krone prvi\xc4\x8d pojavil leta 1505. Naslov se je podeljeval poveljnikom poljske vojske, do leta 1581 samo ob\xc4\x8dasno v posameznih vojnah in na vojnih pohodih, potem pa je postal stalen._NEWLINE_Poljsko-litovska Republika obeh narodov je imela na Poljskem in v Litvi po enega velikega hetmana in njegovega namestnika. Od leta 1585 naslova ni bilo mogo\xc4\x8de odvzeti brez dokazane izdaja, zato je bila ve\xc4\x8dina hetmanov na teh polo\xc5\xbeajih do smrti. Jan Karol Chodkiewicz, na primer, je vojski poveljeval dobesedno na smrtni postelji (1621). Ker niso dobivali pla\xc4\x8de iz dr\xc5\xbeavne blagajne in ker jih kralji niso mogli odstraniti brez tehtnega razloga, so bili zelo neodvisni in sposobni voditi svojo politiko. V obdobjih mo\xc4\x8dnih hetmanov in \xc5\xa1ibkih monarhov in je imel tak\xc5\xa1en sistem v\xc4\x8dasih katastrofalne posledice. V sosednjih dr\xc5\xbeavah so lahko suvereni v vsakem trenutku odpustili poveljnike svojih armad. V Zaporo\xc5\xa1ki Se\xc4\x8di, ki je bila poljsko-litovski vazal, so leta 1648 izvolili svojega hetmana \xe2\x80\x93 Bogdana Hmeljnickega, ki je spro\xc5\xbeil vojno za neodvisnost Ukrajine._NEWLINE_Z voja\xc5\xa1ko reformo leta 1776 so mo\xc4\x8d hetmanov omejili, po tretji delitvi Poljske pa so polo\xc5\xbeaj hetmana ukinili.\n_START_SECTION_\nHetmani v Zaporo\xc5\xa1ki Se\xc4\x8di\n_START_PARAGRAPH_\nNa koncu 16. stoletja so se poveljniki zaporo\xc5\xa1kih kozakov imenovali ko\xc5\xa1ki ataman ali hetman. Prvi je bil Kri\xc5\xa1tof Kosinski. Leta 1572 je bil hetman tudi poveljnik redne koza\xc5\xa1ke vojske (ukrajinsko \xd0\xa0\xd0\xb5\xd1\x94\xd1\x81\xd1\x82\xd1\x80\xd0\xbe\xd0\xb2\xd0\xb5 \xd0\xba\xd0\xbe\xd0\xb7\xd0\xb0\xd1\x86\xd1\x8c\xd0\xba\xd0\xb5 \xd0\xb2\xd1\x96\xd0\xb9\xd1\x81\xd1\x8c\xd0\xba\xd0\xbe) Republike obeh narodov. Ko se je leta 1648 za\xc4\x8dela vstaja Ukrajincev pod poveljstvom Bogdana Hmeljnickega, je hetman postal voditelj cele Ukrajinske dr\xc5\xbeave \xe2\x80\x93 Hetman\xc5\xa1\xc4\x8dine. \xc4\x8cetudi so bili ukrajinski hetmani voljeni, so imeli zelo \xc5\xa1iroka pooblastila: bili so vladarji Koza\xc5\xa1ke dr\xc5\xbeave, vrhovni poveljniki njene armade in preko administrativnih dekretov vrhovni zakonodajalci._NEWLINE_Po delitvi Ukrajine po reki Dnjeper, skladno s poljsko-ruskim Andrusovskim sporazumom iz leta 1667, so se za\xc4\x8deli ukrajinski kozaki in hetmani deliti na kozake/hetmane z levega brega in kozake/hetmane z desnega brega._NEWLINE_V Ruskem carstvu je Katarina II. leta 1764 polo\xc5\xbeaj hetmana ukinila. Zadnji hetman zaporo\xc5\xa1ke vojske z uradnim nazivom hetman Ukrajine je bil Kirilo Razumovski, ki je vladal od leta 1751 do 1764._NEWLINE_V Ukrajini so naslov hetmana ponovno uvedli med revolucijo leta 1917-1920. Na za\xc4\x8detku leta 1918 je konzervativna struja z nem\xc5\xa1ko pomo\xc4\x8djo izvedla dr\xc5\xbeavni udar, ukinila radikalno socialisti\xc4\x8dno ukrajinsko Centralno skup\xc5\xa1\xc4\x8dino (ukrajinsko \xd0\xa6\xd0\xb5\xd0\xbd\xd1\x82\xd1\x80\xd0\xb0\xd0\xbb\xd1\x8c\xd0\xbd\xd0\xb0 \xd0\xa0\xd0\xb0\xd0\xb4\xd0\xb0) in ustanovila monarhijo oziroma hetmanat na \xc4\x8delu s Pavlom Skoropadskim, ki se je razglasil za hetmana Ukrajine. Re\xc5\xbeim je trajal do poznega leta 1918, ko ga je strmoglavil Direktorij ponovno ustanovljene Ukrajinske ljudske republike.'